ཁལ་ཁ་རྗེ་བཙུན་དམ་པ་ངག་དབང་བློ་བཟང་འཇམ་དཔལ་བསྟན་འཛིན་ཚུལ་ཁྲིམས་རྒྱ་མཚོ་
(༦) འཕགས་པའི་ཡུལ་དུ་ཐེག་པ་ཆེ་ཆུང་སྔགས་དང་བཅས་པའི་བསྟན་པ་འཕེལ་ཞིང་རྒྱས་པའི་ཚུལ། 	གོང་དུ་བཤད་པའི་བཀའ་བསྡུ་བ་དེ་དག་ནི་ཐེག་པ་དམན་པའི་སྡེ་སྣོད་ཁོ་ན་མ་གཏོགས་ཐེག་པ་ཆེན་པོའི་བཀའ་བསྡུ་བ་མེད་ཅིང་། སྐབས་འདི་ནས་མི་ཡུལ་དུ་ཐེག་པ་ཆེན་པོའི་གླེགས་བམ་བྱུང་འགོ་ཚུགས་པ་ཡིན་ལ། ཐེག་པ་ཆེན་པོ་བ་དག་གིས་ཐེག་ཆེན་གྱི་བཀའ་བསྡུ་བ་ནི་རྒྱལ་པོའི་ཁབ་ཀྱི་ལྷོ་ཕྱོགས་བྷ་མ་ལ་སྭ་བྷབ་ཞེས་པའི་རི་ལ་རྒྱལ་སྲས་འབུམ་ཕྲག་འདུས་པའི་དབུས་སུ་བྱམས་པས་མདོ་སྡེ་དང་། ཕྱག་ན་རྡོ་རྗེས་འདུལ་བ། འཇམ་དཔལ་གྱིས་མངོན་པའི་སྡེ་སྣོད་བསྡུས་སོ་ཞེས་ཟེར་རོ། །སྐབས་འདི་ཙམ་ནས་རྒྱ་གར་དུ་ཐེག་པ་ཆེན་པོའི་གྲུབ་མཐའ་དར་བའི་འགོ་ཚུགས་ཤིང་། ཨང་ག་དྷའི་ཡུལ་དུ་འཁྲུངས་པའི་གནས་བརྟན་ཆེན་པོ་དགྲ་བཅོམ་པ་ཨ་ནན་ཏ་ཞེས་བྱ་བ་ཐེག་པ་ཆེན་པོ་འཛིན་པ་ཞིག་ཡོད་པའི་སྐོར་རྒྱ་གར་ལྷོ་ནུབ་སོ་ར>tའི་ཡུལ་གྱི་རྒྱལ་པོ་བྲམ་ཟེ་རིག་ལྡན་ཞེས་བྱ་བས་ཐོས་ཏེ། སྤྱན་དྲངས་ནས་ཐེག་པ་ཆེན་པོའི་ཚུལ་རྒྱ་ཆེར་གསན་ཞིང་ཕྱོགས་དེར་ཐེག་ཆེན་གྱི་ཆོས་འཆད་ཉན་རྒྱ་ཆེར་སྤེལ། དེ་དང་དུས་མཚུངས་སུ་འཕགས་ཡུལ་གྱི་ཡུལ་ཐ་དད་པ་དུ་མར་ཐེག་པ་ཆེན་པོའི་ཚུལ་སྟོན་པའི་དགེ་བའི་བཤེས་གཉེན་ཤིན་ཏུའང་མང་པོ་བྱུང་ཞིང་དེ་དག་ཀུན་ཀྱང་བྱམས་པ་དང་། འཇམ་དབྱངས། སྤྱན་རས་གཟིགས། ཕྱག་ན་རྡོ་རྗེ་སོགས་ལས་ཐེག་པ་ཆེན་པོ་གསན་ཞིང་། ཆོས་རྒྱུན་གྱི་ཏིང་ངེ་འཛིན་ལ་བརྟེན་ནས་མི་བརྗེད་པའི་གཟུངས་ཐོབ་པ་ཤ་སྟག་བྱུང་བར་བཤད་ཅིང་། དེ་དག་ལས་རིམ་པར་བརྒྱུད་དེ་ར་ཧུ་ལ་དང་། ཛྙཱ་ན་ཏ་ལ་སོགས་པ་ཐེག་ཆེན་གྱི་ཆོས་སྟོན་པ་པོ་ལྔ་བརྒྱ་ཙམ་བྱུང་སྟེ་མདོ་སྡེ་ཕལ་བོ་ཆེ་དང་། འཕགས་པ་དཀོན་མཆོག་བརྩེགས་པ། རྒྱན་སྟུག་པོ་བཀོད་པ་སོགས་ཐེག་ཆེན་གྱི་སྡེ་སྣོད་ཤིན་ཏུ་མང་པོ་དག་ལྷ་ཀླུ་གནོད་སྦྱིན་སྲིན་པོ་སོགས་ཀྱི་ཡུལ་ནས་གདན་དྲངས་ཏེ་འཆད་ཉན་གྱི་སྲོལ་བཙུགས། དེའི་ཚེ་རྒྱལ་པོ་ལཀྵི་ཨ་ཤྭ་ཞེས་བྱ་བས་ཐེག་པ་ཆེན་པོའི་ཆོས་ལ་ཤིན་ཏུ་དད་དེ་སྐབས་དེར་མི་ཡུལ་དུ་མཇལ་དུ་ཡོད་པའི་ཐེག་པ་ཆེན་པོའི་སྡེ་སྣོད་འབུམ་ཕྲག་བརྒྱ་ཙམ་ཡོད་པ་ཐམས་ཅད་གླེགས་བམ་དུ་བྲིས་ཏེ་དགེ་སློང་རྣམས་ལ་ཕུལ་ཅིང་། དེ་དག་འཆད་མཉན་བྱེད་མཁན་གྱི་འདུས་སྡེ་ཁག་ལ་གདུགས་ཚོད་དང་དུས་སྟོན་རྒྱ་ཆེར་བྱས་པས་ཐེག་པ་ཆེན་པོའི་བསྟན་པ་རྨང་ཚུགས། གླེགས་བམ་འདི་དག་དུས་ཕྱིས་སུ་ནུ་ལེབྷདགོན་པར་གདན་དྲངས། སྐབས་དེར་ཐེག་པ་ཆེན་པོའི་ཆོས་སྨྲ་བ་མདོ་སྡེ་དུ་མ་ཐུགས་ཐོག་ཏུ་ཡོད་པ་དང་བློ་གྲོས་ཐོགས་པ་མེད་པ། བཟོད་པ་ཐོབ་པ། རྫུ་འཕྲུལ་དང་མངོན་པར་ཤེས་པའི་མཐུ་བསམ་གྱིས་མི་ཁྱབ་པ་མངའ་བ་ཤ་སྟག་བྱུང་བས་ཐེག་པ་ཆེན་པོ་ཞེས་སྙན་པའི་གྲགས་པ་གང་སར་ཁྱབ་པར་གྱུར། ཐེག་པ་ཆེན་པོ་ཞེས་པའི་ཐ་སྙད་ཀྱང་ཕལ་ཆེར་སྐབས་དེ་ནས་བྱུང་བ་ཡིན་སྲིད་སྙམ། ཆེ་བ་དེ་དག་ཉན་ཐོས་ཀྱི་སྡེ་སྣོད་འཛིན་པ་ཆེན་པོ་དག་གི་བློར་མ་ཤོང་ནས། ཐེག་ཆེན་སངས་རྒྱས་ཀྱི་བཀའ་མིན། ཞེས་སྐུར་བ་བཏབ། འོན་ཀྱང་སྐབས་དེར་ཐེག་པ་ཆེན་པོའི་སྡེ་སྣོད་འཛིན་པ་ནི་ཉན་ཐོས་ཀྱི་སྡེ་སྣོད་འཛིན་པའི་གྲངས་ཚད་ལ་ལྟོས་ན་ཤིན་ཏུའང་ཉུང་ངོ༌། །སྟོན་པ་མྱ་ངན་ལས་འདས་ནས་ལོ་ཉིས་བརྒྱ་ཙམ་ན་ཆོས་རྒྱལ་མྱ་ངན་མེད་ཀྱིས་མཐུན་རྐྱེན་སྦྱར་ཏེ་ཆོས་སྡེ་ཆེན་པོ་དཔལ་ནུ་ལེབྷི་དགོན་པའི་རྨང་བཏིང་། དེ་ཡང་སྔོན་ཐུབ་པའི་ཉན་ཐོས་ཀུན་གྱི་ནང་ནས་མངོན་པར་ཤེས་པ་མཆོག་ཏུ་མངའ་བ་ཤུ་རིའི་བུ་གང་དུ་འཁྲུངས་པའི་ཡུལ་དང་། མཐར་ཡང་འཕགས་པ་ཤུ་རིའི་བུ་དགྲ་བཅོམ་པ་བརྒྱད་ཁྲི་དང་བཅས་ཡོངས་སུ་མྱ་ངན་ལས་འདས་པའི་ཞིང་ཁྱད་པར་ཅན་དེར་ཆོས་སྡེ་ཆེན་པོ་འདི་ཉིད་ཕྱག་བཏབ་ཅིང་དུས་ཕྱིས་ཏུ་རུཿ ཁའི་དམག་འཁྲུགས་མ་བྱུང་གི་བར་དུ་འཕཊ་ཡུལ་གྱི་ཆོས་སྡེ་ཆེན་པོ་ཡོངས་ཀྱི་གཙུག་རྒྱན་ལྟར་གྱུར་ཏོ། །དེ་ནས་སློབ་དཔོན་མཐོ་བཙུན་གྲུབ་རྗེ་སྐུ་མཆེད་ཀྱིས་མཐུན་རྐྱེན་ཕུན་སུམ་ཚོགས་པར་སྦྱར་ནས་ཆོས་སྡེ་ཆེན་པོ་འདིའི་འཆད་མཉན་གྱི་རྒྱུན་བསྐྱངས། སྒྲ་གཅན་འཛིན་བཟང་པོས་འཆད་མཉན་གྱི་རྐང་འཛིན་གྱིས་ཐེག་པ་ཆེན་པོའི་བསྟན་པ་རྒྱས་པར་མཛད། དེ་ནས་མདོ་རྒྱུད་དུ་མ་ནས་ལུང་གིས་ཟིན་པའི་དཔལ་མགོན་ཀླུ་སྒྲུབ་བྱོན་ཏེ་ཐེག་པ་ཆེན་པོའི་བསྟན་པ་ཤིན་ཏུ་རྒྱས་པར་མཛད་དོ། །	དེ་ལ་ཤིང་རྟ་ཆེན་པོ་དཔལ་མགོན་འཕགས་པ་ཀླུ་སྒྲུབ་ནི་འཇམ་དཔལ་རྩ་རྒྱུད་སོགས་སུ་ལུང་གིས་ཟིན་པ་ལྟར། རྒྱལ་བ་མྱ་ངན་ལས་འདས་ནས་ལོ་བཞི་བརྒྱ་འདས་པ་ན་རྒྱ་གར་ལྷོ་ཕྱོགས་བཻ་ཏའི་ཡུལ་དུ་བྲམ་ཟེའི་རིགས་སུ་སྐུ་བལྟམས། མཚན་མཁན་གྱིས་ཉིན་བདུན་ལས་ཚེ་མེད་ཅིང་གལ་ཏེ་དགེ་འདུན་གྱི་སྡེ་མང་པོར་བསྙེན་བཀུར་བྱས་ན་ལོ་བདུན་ཐུབ། དེ་ལས་ཚེ་རིང་བའི་ཐབས་མེད་པར་བཤད། དེ་ལྟར་བྱས་ཏེ་ལོ་བདུན་ལ་ཉེ་བ་ན་ཕ་མས་རང་གི་བུ་ཤི་བའི་རོ་ལ་ལྟ་མ་འདོད་ནས་གཡོག་འཁོར་དང་བཅས་རྒྱ་གར་ཡུལ་དབུས་སུ་བཏང་བར་བྱས་སོ། །ཁོང་གཡོག་འཁོར་དང་བཅས་ཡུལ་དབུས་ཆོས་སྡེ་ཆེན་པོ་ནུ་ལེབྷ་སླེབས་ཏེ་མཁན་པོ་སྒྲ་གཅན་འཛིན་བཟང་པོ་དང་མཇལ་ཏེ། དེ་ལས་ཚེ་དཔག་མེད་འཆི་བདག་འཇོམས་པའི་དབང་དང་རྗེས་གནང་ཞུས་ཏེ་བསྙེན་སྒྲུབ་བྱས་པས་ཚེའི་དངོས་གྲུབ་བརྙེས། སྒྲ་གཅན་འཛིན་སོགས་སློབ་དཔོན་དུ་མ་བསྟེན་ནས་ཐེག་པ་མཆོག་དམན་གྱི་སྡེ་སྣོད་མཐའ་ཡས་པ་གསན། དབུ་མ་དང་སྔགས་ཀྱི་ལམ་སྲོལ་གསར་དུ་གཏོད་པའི་བསྟན་བཅོས་རིགས་ཚོགས་དྲུག་དང་། རིམ་ལྔ་དང་། མདོ་ཀུན་བཏུས་སོགས་རྒྱ་ཆེར་བརྩམས་ཤིང་། དེ་བཞིན་དུ་ཉན་ཐོས་རྣམས་རིགས་སད་པའི་ཆེད་རྨི་ལམ་་ཡིད་བཞིན་ནོར་བུའི་གཏམ་དང་། ཐུན་མོང་པ་གསེར་འགྱུར་གྱི་རྩིའི་ཆོ་ག ལུགས་ཀྱི་བསྟན་བཅོས་སྐྱེ་བོ་གསོ་ཐིགས། སྨན་དཔྱད་ཡན་ལག་བརྒྱད་པ་སོགས་རང་རྐང་གི་བསྟན་བཅོས་དང་། གཞན་ཡང་ས་ལུ་ལྗང་པའི་མདོ་དང་མདོ་བསྲེས་སོགས་འགྲེལ་རྩོམ་དུ་མ་མཛད། ཆོས་སྒྲ་ཆེན་པོ་ལན་གསུམ་སྒྲོགས། རྡོ་རྗེ་གདན་གྱི་མཆོད་རྟེན་དང་། དཔལ་ལྡན་འབྲས་སྤུངས་སུ་གླང་པོའི་གནོད་པ་སྲུང་སླད་རྡོའི་དྲ་མའི་བསྐོར་བ་དང་། ཡུལ་དབུས་དང་ལྷོ་ཕྱོགས་དཔལ་གྱི་རི་བོ་སོགས་སུ་དགེ་འདུན་གྱི་སྡེ་དང་ཆོས་གཞིས་རྒྱ་ཆེར་བསྐྲུན་ནས་བསྟན་པ་ལ་བྱ་བ་རྒྱ་ཆེར་བྱས། མཐར་དགུང་ལོ་སུམ་བརྒྱ་བར་རབ་ཏུ་དགའ་བའི་ས་མངོན་དུ་གྱུར་ཏེ་དགོངས་པ་མྱ་ངན་ལས་འདས། ཁོང་གི་སློབ་མ་ཤིན་ཏུ་མང་པོ་བྱུང་བའི་ནང་ནས་གཙོ་བོ་ནི། ཤུཀྱ་མི་ཏྲ། ནུ་ག་བོ་དྷ། ཨཱ་དེ་ཝ། མ་ཏངྒི་བ་སྟེ་ཐུུགས་སྲས་བཞི། སངས་རྒྱས་བསྐྱངས། ལེགས་ལྡན་འབྱེད། རྟ་དབྱངས་ཏེ་ཉེ་བའི་སྲས་གསུམ་སོགས་སོ།།	དེ་དག་ལས་ཨཱ་དེ་བ་ལ་གཞུང་ཕྱི་མོའི་དབུ་མ་པ་ཞེས་བྱ་ཞིང་། འདིས་དབུ་མའི་བསྟན་བཅོས་བཞི་བརྒྱ་པ་བརྩམས། ཕྱིས་ཀྱི་དབུ་མ་པ་ཀུན་གྱིས་ཀླུ་སྒྲུབ་དང་འདྲ་བར་ཁས་བླང་པར་བྱེད། ལེགས་ལྡན་འབྱེད་ཀྱིས་རྩ་ཤེར་འགྲེལ་བ་ཤེས་རབ་སྒྲོན་མེ་བརྩམས་ཏེ་རྩ་ཤེར་དགོངས་པ་རང་རྒྱུད་དུ་འགྲེལ་བ་དང་། དེའི་རྗེས་སུ་འབྲངས་པའི་རང་རྒྱུད་ཤར་གསུམ་གྱིས་འགྲེལ་པ་བརྩམས་ཏེ་མདོ་སྡེ་སྤྱོད་པ་དང་རྣལ་འབྱོར་སྤྱོད་པའི་དབུ་མ་རང་རྒྱུད་པ་གཉིས་སུ་གྱེས། སངས་རྒྱས་བསྐྱངས་ཀྱི་སློབ་མ་ཟླ་བ་གྲགས་པས་རྩ་ཤེར་དགོངས་པ་ཐལ་འགྱུར་དུ་བཀྲལ་བའི་དོན་འགྲེལ་དབུ་མ་ལ་འཇུག་པ་དང་། ཚིག་འགྲེལ་ཚིག་གསལ་སོགས་མཛད་དེ་ཐལ་འགྱུར་གྱི་སྲོལ་ཕྱེས། དེ་ནས་བཟུང་དབུ་མ་ལ་ཐལ་རང་གཉིས་ཞེས་པའི་ཐ་སྙད་བྱུང་། ཟླ་བའི་རྗེས་སུ་རིག་པའི་ཁུ་བྱུག་ཆེ་ཆུང་དང་ཀླུ་ཡི་བྱང་ཆུབ་སོགས་ཐལ་འགྱུར་བའི་རིང་ལུགས་ཀྱི་སྲོལ་འཛིན་ནུ་ལེབྷསོགས་ཆོས་སྡེ་ཆེན་པོ་དུ་མར་ཡོངས་སུ་ཁྱབ།	རྒྱལ་བ་མྱ་ངན་ལ་འདས་ནས་ལོ་དགུ་བརྒྱ་ལོན་པ་ན་འཇམ་དཔལ་རྩ་རྒྱུད་སོགས་སུ་ལུང་གིས་ཡང་ཡང་བསྔགས་པ་འཕགས་པ་ཐོགས་མེད་ཉིད་བྲམ་ཟེ་མོ་རབ་ཏུ་གསལ་བའི་ངང་ཚུལ་མ་ཞེས་སྔོན་གྱི་དགེ་བའི་རྩ་བའི་སྟོབས་བསྐྱེད་དེ་དཀོན་མཆོག་ཁོ་ནར་བླ་མ་འཛིན་པ་དེ་དང་རྒྱལ་རིགས་འདུས་པ་ལས་འཁྲུངས་ཤིང་། བྱིས་པའི་སྐབས་ནས་ཡུམ་གྱིས་བློ་རྣོ་བའི་ཆོ་ག་བྱས། གསོ་དཔྱད་དང་། རྩིས་བརྟག་པ་བརྒྱད་དང་། བརྡ་སྤྲོད་པའི་གཞུང་སོགས་བསླབས་ཏེ་མཁས་པར་གྱུར། ཆེར་སྐྱེས་པ་ན་རབ་ཏུ་བྱུང་། ཐེག་པ་ཆེ་ཆུང་གི་སྡེ་སྣོད་ཤིན་ཏུ་མང་པོར་ཐུགས་འདྲིས་པར་བྱས། འོན་ཀྱང་ཤེས་རབ་ཀྱི་ཕ་རོལ་ཏུ་ཕྱིན་པའི་དགོངས་དོན་ནི་ས་འོག་གི་གཏེར་དང་མགྲོན་པོ་ཕྱོགས་སླེབས་པ་བཞིན། ཇི་ལྟར་བ་བཞིན་ཤེས་པར་དཀའ་ཞིང་དེའི་དོན་ཇི་བཞིན་འཆད་པའི་སློབ་དཔོན་ཀྱང་མི་ཡུལ་དུ་ཤིན་ཏུ་དཀོན་སྟབས། འཕགས་པས་སྒྱུ་འཕྲུལ་དྲ་བའི་ཆོ་ག་ལ་བརྟེན་ནས་བྱམས་མགོན་མི་ལོ་བཅུ་གཉིས་བསྒྲུབས་པའི་མཐར་ཞལ་གཟིགས། རྗེ་བཙུན་གྱི་རྫུ་འཕྲུལ་ལ་བརྟེན་ནས་དགའ་ལྡན་དུ་གཤེགས། མི་ལོ་ཉེར་ལྔS་རིང་རྒྱལ་བ་མ་ཕམ་པའི་དྲུང་ནས་ཤེས་རབ་ཀྱི་ཕ་རོལ་ཏུ་ཕྱིན་པའི་དོན་རྣམས་ཕྱོགས་གཅིག་ཏུ་བསྡུས་པ་བྱམས་ཆོས་སྡེ་ལྔ་གསུང་པ་ཐུགས་སུ་ཆུད། སླར་འཛམ་བུ་གླིང་དུ་བྱོན་ནས་ས་སྡེ་ལྔ་དང་། Çོkམ་རྣམ་པ་གཉིས། ཤེར་ཕྱིན་དེ་ཉིད་སྣང་བ་སོགས་བརྩམས་ཏེ་ཤེས་རབ་ཀྱི་ཕ་རོལ་ཏུ་ཕྱིན་པའི་གཞུང་གི་དོན་རྣམ་པར་རིག་པའི་དོན་དུ་བཀྲལ་བའི་སྲོལ་གསར་དུ་བཏོད། རྒྱ་གར་གྱི་ཡུལ་ཕྱོགས་དུ་མར་བསྟན་པ་སྤྱི་དང་སྒོས་སུ་ཐེག་པ་ཆེན་པོའི་བསྟན་པ་འཛིན་པའི་དགེ་འདུན་གྱི་སྡེ་དང་གཙུག་ལག་ཁང་དུ་མ་གསར་སྐྲུན་བྱས། དེའི་སྔོན་དུ་ཀླུ་སྒྲུབ་སོགས་ཀྱི་བཀའ་དྲིན་ལས་ཐེག་པ་ཆེན་པོ་འཇིག་རྟེན་དུ་དར་ཡང་། ཉན་ཐོས་ཀྱི་སྡེ་སྣོད་འཛིན་པ་ཆེན་པོ་རྣམས་དང་བསྡུར་ན་ཤིན་ཏུ་ཉུང༌། དེ་ཡང་མི་རིང་བར་དཔལ་མགོན་ཀླུ་སྒྲུབ་ལྷོ་ཕྱོགས་དཔལ་གྱི་རིར་བཞུགས་པའི་སྐབས་དེར་ནུབ་ཕྱོགས་མོ་ལ་ཏ་ན་ནས་སྟ་ཟིག་རྒྱལ་པོ་ཧ་ལ་ལུས་ཀླ་ཀློའི་དཔུང་འཁྲིད་དེ་ཡུལ་དབུས་ཀྱི་ཆོས་སྡེ་ཕལ་ཆེ་བ་གཏོར་བཤིག་བཏང་བ་དང་། དུས་ཕྱིས་སླར་ཡང་ཁུ་ནི་མ་མ་ཐ་ཞེས་བྱ་བས་ཡུལ་དབུས་མ་ག་དྷི་རྒྱལ་པོ་དྷརྨ་ཙན་དྲ་ལ་དམག་བྱས་ཏེ་མ་ག་དྷའི་གྲོང་ཁྱེར་བཅོམ། དཔལ་ན་ལེབྷསོགས་ཆོས་སྡེ་དུ་མར་གནོད་པ་བྱུང་སྟེ་འདི་ཡུལ་དབུས་སུ་བསྟན་པ་ལ་དགྲ་གཉིས་པ་བྱུང་བ་ཞེས་ཟེར་ཞིང་། དེ་དག་གི་རྗེས་ཆོས་ལ་དད་པའི་རྒྱལ་པོ་དང་པཎྜི་ཏ་ཚོས་བསྟན་པ་འཛིན་པའི་དགེ་འདུན་དང་ཆོས་སྡེ་ཁག་སླར་གསོ་རྒྱ་ཆེར་བྱས་ཀྱང་། ཐེག་པ་ཆེན་པོའི་སྡེ་སྣོད་འཛིན་པ་ནི་ཤིན་ཏུ་ཉུང་དུ་ཕྱིན་པ་མ་ཟད། དེ་དག་ཀྱང་ཕལ་ཆེ་བ་ཐེག་ཆེན་གྱི་མདོ་སྡེ་བཀླག་པ་ཙམ་ལས་དོན་ལ་འདྲིས་པ་ནི་དེ་བས་ཀྱང་ཉུང་བར་བཤད་དེ། སློབ་དཔོན་འདི་ཉིད་ཀྱིས་སླར་ཡང་ཐེག་པ་ཆེན་པོ་སྤྱི་དང་སྒོས་སུ་རྣམ་པར་རིག་པའི་ལུགས་ཀྱི་གྲུབ་མཐའ་ཆེས་ཆེར་དར་བ་མཛད་པས་རྣམ་རིག་པའི་ཤིང་རྟའི་སྲོལ་འབྱེད་དུ་འཇོག་གོ །	དེ་ཡང་བྱམས་མགོན་ལ་བརྟེན་ནས་རྣམ་པར་རིག་པའི་དགོངས་འགྲེལ་རང་རྐང་གིས་རྒྱ་ཆེར་འགྲེལ་བ་ཡིན་གྱི་དེའི་གོང་དུ་རྣམ་རིག་པའི་གྲུབ་མཐའ་འཛིན་པ་མེད་པ་ནི་མ་ཡིན་ནོ། སྐུ་ཚེ་སྨད་དུ་ན་ལེབྷི་དགོན་པའི་མཁན་པོ་གནང་སྟེ་མི་ལོ་བཅུ་གཉིས་རིང་བཞུགས་ཏེ་ཐེག་པ་མཆོག་དམན་གཉིས་གའི་བསྟན་པ་ལ་བྱ་བ་རྒྱ་ཆེར་བྱས། སྐབས་དེར་ཡུལ་དབུས་གཅིག་པུར་ཡང་ཐེག་པ་ཆེན་པོའི་དགེ་འདུན་སྡེ་སྣོད་འཛིན་པ་ལྔ་ཁྲི་ཙམ་ཡོད་པར་བཤད། མཐར་དགུང་ལོ་དོན་ལྔ་ན་རྒྱལ་པོའི་ཁབ་ཀྱི་གྲོང་ཁྱེར་དུ་སྐུ་མྱ་ངན་ལས་འདས་ཏེ་སློབ་མ་རྣམས་ཀྱིས་དེའི་ཡུལ་དུ་མཆོད་རྟེན་བརྩིགས། 	དེའི་གཅུང་པོ་དབྱིག་གཉེན་ནི་ཐོགས་མེད་དང་ཡུམ་གཅིག་ལ་ཡབ་བྲམ་ཟེ་རིགས་དང་འདུས་པ་ལས་ཐོགས་མེད་རབ་ཏུ་བྱུང་བའི་ལོ་དེར་འཁྲུངས་ཤིང་ཆུང་དུས་ནས་ཡུམ་གྱིས་རིག་པ་རྣོ་བའི་ཆོ་ག་བྱས། སྨན་དཔྱད་དང་བརྡ་སྤྲོད་པ་བརྟག་པ་བརྒྱད་སོགས་མཁས་པར་བསླབས། དེ་ནས་ནར་སོན་པ་དང་བྱེ་བྲག་ཏུ་སྨྲ་བའི་གནས་བརྟན་དགེ་འདུན་བཟང་པོ་ལས་ཉན་ཐོས་ཀྱི་སྡེ་སྣོད་གསུམ་ལ་ཤིན་ཏུ་མཁས་པར་སྦྱངས། ཉན་ཐོས་སྡེ་བ་བཅོ་བརྒྱད་ཀྱི་བཞེད་པ་ཕྲ་ཞིབ་ཀུན་ཐུགས་སུ་ཆུད། མུ་སྟེགས་རྟོག་གེ་སྡེ་དྲུག་གི་གྲུབ་མཐའ་སོགས་ལའང་གཞན་དྲིང་མེད་པའི་མཁས་པའི་གོ་སར་བརྙེས། བྱེ་བྲག་བཤད་མཛོད་ཆེན་མོའི་སྙིང་པོ་དྲིལ་བ་ཆོས་མངོན་པ་མཛོད་ཀྱི་རྩ་བ་བརྩམས་ཏེ་སླར་ཡུལ་དབུས་སུ་བྱོན་པའི་ལམ་དུ་སྔ་ཕྱིར་ཇག་པ་དང་གནོད་སྦྱིན་མ་རུང་བ་དག་གིས་ལན་གཉིས་སུ་བཀག་པས་མཐར་ཡོ་བྱད་ཅི་ཡང་མ་བསྣམས་པར་མཛོད་རྩ་བ་ཐུགས་ཐོག་ཏུ་བཟུང་ནས་ཡུལ་དབུས་སུ་ཕེབས། གཅེན་པོ་ཐོགས་མེད་ལ་བརྟེན་ནས་ཐེག་པ་ཆེན་པོའི་སྡེ་སྣོད་རྒྱ་མཚོ་ལྟ་བུ་ལ་མཁྱེན་པའི་ཀློང་བརྡོལ། སྐབས་དེར་ཡུལ་དབུས་སུ་ཡོད་པའི་བདེ་བར་གཤེགས་པའི་བཀའ་ཡོངས་རྫོགས་ཐུགས་ཐོག་ཏུ་བཟུང་ནས་ཚིག་དོན་གཉིས་ཀ་ཤར་ཤར་སྐྱོར་ཐུབ་པ་བྱུང་། སྟོན་པའི་གཏད་རབས་རྣམས་འདས་པའི་རྗེས་ནས་ཐེག་པ་ཆེ་ཆུང་གི་སྡེ་སྣོད་ཀུན་ལ་འདི་ལས་ཐོས་རྒྱ་ཆེ་བ་དང་མཐོང་རྒྱ་ཆེ་བ་སུ་ཡང་མ་བྱུང་བར་བཤད། རྣམ་རིག་པའི་ལྟ་གྲུབ་རྐང་འཛིན་བྱས། པྲ་ཀུ་ར་ན་སྡེ་བརྒྱད་སོགས་ཐེག་པ་ཆེན་པོའི་སྡེ་སྣོད་སྤྱི་དང་ལྷག་པར་བྱམས་ཆོས་ཀྱི་དགོངས་པ་འགྲེལ་བའི་བསྟན་བཅོས་དུ་མ་བརྩམས། ན་ལེབྷ་བཞུགས་ནས་མུ་སྟེགས་ཀྱི་མཁས་པ་ཆེན་པོ་ལྔ་བརྒྱ་ཙམ་སུན་ཕྱུང་ནས་ནང་པ་ལ་བཅུག སྔ་ཕྱི་སྡེ་སྣོད་འཛིན་པའི་སློབ་མ་འབུམ་ཕྲག་དུ་མ་བསྐྲུན་ཅིང་རྒྱལ་བ་མྱ་ངན་ལས་འདས་ནས་བཟུང་སློབ་དཔོན་འདིའི་རིང་ལས་དགེ་འདུན་གྱི་སྡེ་མང་བ་མ་བྱུང་བར་བཤད། དེ་ལྟར་བསྟན་ལ་རླབས་པོ་ཆེའི་མཛད་པ་རྒྱ་ཆེར་བསྐྱངས་ཏེ་མཐར་རྫུ་འཕྲུལ་གྱིས་བལ་ཡུལ་དུ་ཕེབས། བཙུན་པས་ཆོས་གོས་གོན་བཞིན་ཆང་འཐུང་བར་གཟིགས་ནས་རྣམ་རྒྱལ་མའི་གཟུངས་རིང་འདོན་བཞིན་མྱ་ངན་ལས་འདས་ཤིང་། སྐབས་དེར་ཁོང་དགུང་ལོ་དྲུག་ཅུ་ལོན་པར་བཤད། སློབ་མ་ཚོས་སྐུ་གདུང་ཞུགས་པའི་མཆོད་རྟེན་བརྩིགས་པ་ད་ལྟའང་བལ་ཡུལ་དུ་བྱིན་རླབས་ཀྱི་ཚན་ཁ་འབར་བཞིན་བསོད་ནམས་ཀྱི་ཞིང་དུ་བཞུགས་སོ། །	དེ་ནས་དབྱིག་གཉེན་གྱི་སློབ་མ་ཚད་མ་རང་ལས་མཁས་པ་སློབ་དཔོན་ཕྱོགས་ཀྱི་གླང་པོས་རྟོག་གེ་ཚིག་དོན་བརྒྱད་ཀྱི་རྣམ་གཞག་ཚུལ་གསུམ་གྱི་རིགས་པའི་བསྒྲུབ་བྱ་གཏན་ལ་འབེབས་པའི་སྲོལ་གསར་དུ་ཕྱེས་ཏེ། བསྟན་བཅོས་ཐོར་བུ་བརྒྱ་རྩ་གཅིག་དང་། དེ་དག་གི་སྙིང་པོ་བསྡུས་པ་ཚད་མ་མདོ་རང་འགྲེལ་དང་བཅས་པ་བརྩམས། མུ་སྟེགས་པའི་པཎྜིཏ་རིགས་པས་སུན་ཕྱུང་། བརྒྱད་སྟོང་དོན་བསྡུས་སོགས་བརྩམས་ཏེ་རྣམ་རིག་པའི་བསྟན་པ་རྒྱ་ཆེར་སྤེལ། །	དེའི་སློབ་མ་རིགས་པའི་དབང་ཕྱུག་སློབ་དཔོན་ཆོས་ཀྱི་གྲགས་པ་ཞེས་ཕ་རོལ་རྒོལ་བ་མ་ལུས་པའི་སྙིང་གི་སྤོབས་པ་དུས་གཅིག་ཏུ་བསྟུང་བའི་རིགས་པའི་གད་རྒྱངས་སྙན་པོ་འཕགས་པའི་ཡུལ་གྱི་ཤར་ནུབ་ཀུན་ཏུ་སྙན་པའི་གྲགས་པ་འབྲུག་ལྟར་ལྡིར་བ་དེས་ཚད་མ་མདོའི་དགོངས་འགྲེལ་སྡེ་བདུན་སོགས་བརྩམས། བསྟན་པ་སྤྱི་དང་སྒོས་སུ་རྣམ་རིག་པའི་བསྟན་པ་རྒྱ་ཆེར་འཕེལ་ཞིང་། སྐབས་དེར་མུ་སྟེགས་བྱེད་ཕལ་ཆེ་བ་མིང་གི་ལྷག་མ་ཙམ་དུ་གྱུར། 	དེའི་སློབ་མ་ལྷ་ཤཀ་གཉིས་དང་། རྒྱན་མཁན་པོ་སོགས་རིགས་པའི་དབང་ཕྱུག་གནམ་གྱིས་ས་བཀབ་པ་ལྟ་བུ་དུ་མ་བྱུང་སྟེ་སངས་རྒྱས་ཀྱི་བསྟན་པ་རིན་པོ་ཆེ་རིགས་པའི་ལམ་ནས་རྒྱ་ཆེར་སྤེལ།	སློབ་དཔོན་དབྱིག་གཉེན་གྱི་སློབ་མ་འདུལ་བ་རང་ལས་མཁས་པ་སློབ་དཔོན་ཡོན་ཏན་འོད་ནི། སྐུ་གཞོན་དུས་ནས་ཕྱི་ནང་གི་རིག་པའི་གནས་ཀུན་ལ་མཁས་པར་སྦྱངས་ཤིང༌། ནར་སོན་པ་ན་སློབ་དཔོན་དབྱིག་གཉེན་སོགས་ལ་བརྟེན་ནས་དམ་པའི་ཆོས་འདུལ་བ་རྒྱ་མཚོ་ལྟ་བུའི་གཞུང་ལུགས་ལ་གཞན་དྲིང་མི་འཇོག་པའི་མཁས་པའི་དཔལ་བརྙེས། འདུལ་བ་མདོ་རྩ་བ་སོགས་བརྩམས་ནས་དམ་ཆོས་འདུལ་བའི་བསྟན་པ་རིན་པོ་ཆེ་ཤིན་ཏུ་རྒྱས་པར་མཛད། དེ་ནས་བཟུང་ཤུཀྱ་འོད་ནས་རིམ་པར་བརྒྱུད་དེ་མཉམ་མེད་ཇོ་བོ་ཆེན་པོའི་བར་བསྟན་པའི་སྙིང་པོ་དམ་ཆོས་འདུལ་བའི་འོད་སྣང་ལྷམ་མེ་ལྷང་ངེ་ལྷན་ནེར་གསལ་བར་བྱས་སོ། །	བདག་ཉིད་ཆེན་པོ་དབྱིག་གཉེན་གྱི་སློབ་མ་མངོན་པ་ལ་མཁས་པའི་མཆོག་ཏུ་གྱུར་པ་སློབ་དཔོན་བློ་གྲོས་བརྟན་པ་ནི། སློབ་དཔོན་དབྱིག་གཉེན་བྷག་བཱི་ཧར་ཞེས་བྱ་བ་ན་འབྲུ་མར་གྱིས་ཟངས་བཀང་བའི་ནང་ན་ཞུགས་ཏེ་འབུམ་སྡེ་བརྒྱད་ཅུ་ཞལ་ཏོན་མཛད་པའི་ཚེ་ཕུག་རོན་ཞིག་རྒྱུན་དུ་ཉན་ནས་སྡོད་པ། ནམ་ཞིག་ཚེ་འཕོས་ཏེ་མཐའ་འཁོབ་འདྲ་མ་ཞེས་བྱ་བར་དམངས་རིགས་ཀྱི་བུར་སྐྱེས། སྐྱེས་མ་ཐག་ངའི་སློབ་དཔོན་གང་ན་བཞུགས་ཞེས་འདྲི་བ་ལ། ཕས་ཁྱོད་ཀྱི་སློབ་དཔོན་སུ་ཡིན་དྲིས་པས་དབྱིག་གཉེན་ཡིན་ཟེར། ཕས་ཡུལ་དབུས་སུ་འགྲོ་བའི་ཚོང་པ་ལ་དྲིས་པས་དབྱིག་གཉེན་བཞུགས་པར་ཐོས་ནས། ཅུང་ཟད་སྐྱེས་པ་དང་སློབ་དཔོན་དབྱིག་གཉེན་མདུན་དུ་བསྐྱལ། སློབ་དཔོན་གྱིས་དེ་ལ་ཡི་གེ་ཕྱི་མོ་སློབ་པ་ནས་བཟུང་སྟེ་རིག་པའི་གནས་ཐམས་ཅད་ལ་མཁས་པར་བསླབས། ཆུང་ངུའི་དུས་ན་ནུ་ལབྷ་སྒྲོལ་མའི་རྟེན་བཞུགས་པའི་ཕྱག་ཏུ་སྲན་མའི་ཕུད་ཕུལ་ལ་བཟའ་སྙམ་ནས་འགའ་ཞིག་ཕུལ་བས་འགྲིལ་ནས་བྱུང༌། ཡང་ཕུལ་བས་འགྲིལ། འཕགས་མས་མ་གསོལ་བར་རང་ཟ་བ་མི་འོང་སྙམ་ནས་ཟད་ཟད་ཕུལ་ཡང་འགྲིལ་བས་བྱིས་པ་ངུས་སོ། །དེར་འཕགས་མས་ཞལ་དངོས་སུ་བསྟན་ཏེ་ངུ་མི་དགོས། ངས་ཁྱོད་ལ་བྱིན་གྱིས་བརླབས་ཀྱིས་ཁྱིམ་དུ་སོངས་གསུངས། དེས་མཁྱེན་རབ་ཐོགས་མེད་དུ་གྱུར་ཏེ་རྟེན་དེ་ལ་སྲན་མའི་སྒྲོལ་མ་ཞེས་གྲགས་སོ། །སློབ་དཔོན་དེ་ལ་མདོ་དཀོན་མཆོག་བརྩེགས་པའི་ལེའུ་བཞི་བཅུ་ཞེ་དགུ་ཡན་ཆད་ཐུགས་ལ་མངའ་ཞིང་འགྲེལ་པ་ཡང་མཛད་ཅེས་གྲགས་སོ། །དེའི་ཚེ་མཁས་པའི་གྲགས་པས་ཕྱོགས་ཀུན་ཏུ་ཁྱབ་ཅིང༌། སློབ་དཔོན་དེས་མཛོད་ཀྱི་འགྲེལ་པ་གནམ་ལྕགས་ཐོག་གཟེར། ཆོས་མངོན་པ་ཀུན་ལས་བཏུས་ཀྱི་འགྲེལ་པ། རབ་ཏུ་བྱེད་པ་སྡེ་བརྒྱད་ཀྱི་འགྲེལ་པ་ལ་སོགས་པ་བསྟན་བཅོས་མང་དུ་བརྩམས་སོ། ། 	གཞན་ཡང་ཕྱི་ནང་གི་གྲུབ་མཐའི་གནས་ལུགས་ཕྲ་མོ་ཚུན་ཆད་ལ་ཆགས་ཐོགས་མེད་པའི་མཁྱེན་རབ་ཀྱི་སྤྱན་མངའ་བ་ཤ}o༣་པ་དང་། པཎ་ཆེན་ན་རོ་པ་སོགས་མཁས་པ་ཕྲུག་དགུ་ལ་སོགས་པ་རིམ་པར་བྱོན་པ་རྣམས་ཀྱིས་བདེ་བར་གཤེགས་པའི་བསྟན་པ་རིན་པོ་ཆེ་འདི་ཉིད་འཛིན་སྐྱོང་སྤེལ་གསུམ་གྱིས་བླ་ན་འདེགས་པའི་ཚུལ་ཤིན་ཏུ་འགངས་ཆེ་བ་རྣམས་རྒྱ་གར་ཆོས་འབྱུང་སོགས་ལས་ཤེས་པར་བྱའོ།།	རྒྱུད་སྡེ་བཞིའི་གསང་སྔགས་རྡོ་རྗེའི་ཐེག་པ་ནི། རྒྱལ་བ་རྡོ་རྗེ་འཆང་གི་སྐུའི་རྣམ་པར་རོལ་བ་སྣ་ཚོགས་པའི་ཚུལ་གྱིས་ཨོ་ཌི་བི་ཤ་དང་། དཔལ་ལྡན་འབྲས་སྤུངས་སོགས་ལྷ་དང་མིའི་གནས་ཁྱད་པར་ཅན་དུ་མར་གསུང་པ་རྣམས་རིམ་གྱིས་ས་ར་ཧ་དང་། དཔལ་མགོན་ཀླུ་སྒྲུབ་ཡབ་སྲས་དང་། རྒྱལ་པོ་ཨི}སྤྱ་བྷ་དྷི་སོགས་ནས་བརྒྱུད་པཎ་ཆེན་ན་རོ་པའི་བར་རྒྱ་ཆེར་དར་ཞིང་། དེ་ཡང་སྟོན་པ་འདས་ནས་གསང་སྔགས་ཀྱི་བསྟན་པ་འཇིག་རྟེན་དུ་དར་ཡང་སྔགས་འཆང་གྲུབ་ཐོབ་ཚོས་ཆེས་ཤིན་ཏུ་གསང་བའི་སྒོ་ནས་སློབ་མ་སྣོད་ལྡན་འགའ་ཞིག་ལ་མ་གཏོགས་གདམས་པ་དང་དབང་ལུང་མི་གནང་བས་ཆིག་བརྒྱུད་ཀྱི་ཚུལ་དུ་བྱུང་ཞིང་། དབང་དང་མན་ངག་ཞུས་པ་ནས་མཆོག་གི་དངོས་གྲུབ་དང་ཐུན་མོང་གི་དངོས་གྲུབ་བརྙེས་པ་ཤ་སྟག་བྱུང་། ཀླུ་སྒྲུབ་སྙིང་པོ་ནས་བཟུང་གསང་སྔགས་ཀྱི་དབང་ལུང་གནང་པའི་གཞི་རྒྱ་ཇེ་ཆེར་ཕྱིན་པ་ནས་འཕགས་ཡུལ་དུ་གསང་བ་སྔགས་ཀྱི་བསྟན་པ་ས་དར་རྡོ་དར་དུ་གྱུར་བ་ཡིན་ནོ། །	སྐབས་འདིར་འཕགས་ཡུལ་གྱི་གསང་སྔགས་བསྟན་པ་འཛིན་པའི་མཚན་ཅན་གྲུབ་ཐོབ་བརྒྱད་ཅུའམ་བརྒྱ་ཅུ་རྩ་བཞི་ཞེས་འབྱུང་བ་ནི། མང་ཆེ་བ་སློབ་དཔོན་ཆོས་གྲགས་ཀྱི་སྐུ་དུས་ཡན་མན་དུ་བྱུང་ཞིང་། དེ་ནས་རྒྱ་གར་རྒྱལ་པོ་ཙ་ན་ཀ་ཡན་ཆད་བྱུང་བ་ཡིན་ལ། དེ་དག་གི་མཚན་བྱང་ཙམ་བཀོད་ན། ༡ ལུ་ཨི་པ། ཉ་ལྟོ་བ། ༢ དྷརི་ཀ་པ།  སྨད་འཚོང་ལ་གཡོག་བྱེད་པ། ༣ ཌིམ་ཀེ་པ། ༤ ལི་ལ་པ།  ༥ བིར་ཝ་པ། དཔལ་ལྡན་ཆོས་སྐྱོང༌། ༦ ཊོམ་བྷ་པ། ༧ ཤ་ཝ་རི་པ། རི་དྭགས་རྔོན་པ། ༨ ས་ར་ཧ་པ། བྲམ་ཟེ་ས་ར་ཧ་པ། ༩ ཀོ་ཀ་ལི་། ཉལ་པོ་ལ་དགའ་བ། ༡༠ མི་ན་པ། ཉ་པ། ༡༡ གོ་རཀྵ་པ། རྐང་ལག་མེད་པ། ༡༢ ཙ་འུར་ཁ་པ། བ་ལང་སྐྱོང༌། ༡༣ བི་ན་པ། རོལ་མོ་ལ་ཆགས་པ། ༡༤ རསྒྲཋ་ཨ་ཀ་ར་ཤབྲo༣། །རིན་ཆེན་འབྱུང་གནས་ཞི་བ། ༡༥ ཏོག་ཙེ་པ། འཇོར་ཐོགས་མཁན། ༡༦ ཧ}ཧྲ༣་པ། ཐགས་མཁན། ༡༧ ཙ་མ་རི་པ། ལྷམ་མཁན། ༡༨ ཁངྒ་པ། རལ་གྲི་ཅན། ༡༩ ཀླུ་སྒྲུབ། ༢༠ ཀསྒྲཊ༣་པ། ནག་པོ་སྤྱོད་པ། ༢༡ ཀ་ན་རི་པ། སློབ་དཔོན་ཨ་དེ་བ། ༢༢ ཐེ་གེ་ན་པ། བརྫུན་ལ་དགའ་བ། ༢༣ ཏེ་ལོ་པ། ཏིལ་བརྡུང་མཁན། ༢༤ ནུ་རོ་པ། པཎ་ཆེན་ནུ་རོ་པ། ༢༥ ཤ་ལི་པ། སྤྱང་ཀི་པ། ༢ ཙ་ཏ་པ། ཆོས་སློང་མཁན། ༢༧ བྷཧ་པ། ༢༨ དྷོ་ཁན་དྷི་པ། ༢༩ ཨ་ཛུ་ཀི། ལེ་ལོ་ཅན། ༣༠ ས་ཀ་ལ་པ། སྨྱོན་པ། ༣༡ ཌོམ་བི་བ། ཁྲུས་མཁན། ༣༢ མེ་ཀོ་པ། དུར་ཁྲོད་པ། ༣༣  མ་རི་པ། མགར་བ། ༣༤ ཛ་ལན་དྷ་ར་པ། འབར་བ་འཛིན། ༣༥ ར་ཧུ་ལ། སྒྲ་གཅན་འཛིན། ༣༦ དྷ་པ། ཆོས་སྨྲ་བ། ༣༧ དྷ་ཀ་རི་པ། སྣོད་འཁུར་བ། ༣༨ མེ་དྷ་ནི། ཞིང་པ། ༣༩ སངྒ་ཛ་ལ། ༤༠ དྲིལ་བུ་པ། ༤༡ ཨ་ཡོ་གི་ ༤༢ ཙ་ལོ་ག། ༤༣ གུ་ཧུ་རི་པ། བྱ་པ། ༤༤ ལུ་ཙི་ཀ། ཙོག་འདུག་ལྐོག་ལངས། ༤༥ ཀམ་ཀ་ལ། གདུ་བུ་པ། ༤༦ ཀམ་པ་ལི། ལ་ཝ་པ། ༤༧ བྷདེ་པ། ༤༨ ཏེན་ཏ་པ། ཆོ་ལོ་པ། ༤༩ ཀུ་ཀུ་རི་པ། ཁྱི་ལ་དགའ་བ། ༥༠ ཀུ་ཛྙ་ལི། ལྟག་ཝ་ཅན། ༥༡ དྷ་པ། ཐོས་ཤེས་ཅན། ༥༢ མ་དྷི་ལ། ང་རྒྱལ་ཅན། ༥༣ ཨ་ཙི་}o། ཤིང་འཚོང་མཁན། ༥༤ བྷལ་ཧ། ༥༥ ན་ལི་པ། འདམ་གྱིས་མ་གོས་པའི་པདྨ ༥༦ བྷ་སུ་ཀུ་པ། འདུ་ཤེས་གསུམ་པ། ༥༧ ཨིབྷབོ་དྷི། བྱང་ཆུབ་དབང་པོ། ༥༨ ལེགས་སྨིན་ཀ་ར། དེའི་སྐུ་མཆེད་(མོ) ༥༩ ཛ་ལེབྷཔ། འབར་བའི་དབང་པོ། ༦༠ ནི་ར་གུ་ན། ཡོན་ཏན་མེད་པ། ༦༡ ཙ་བ་རི་པ། འཁུར་པ་འཚོང་བ། ༦༢ ཙ་པ་ཀ། ༦༣ བྷ་ཁ་ན། ༦༤ ཏིལ་བརྡུང་པ། ༦༥ ཀུ་མ་རི། ༦༦ དུ་མེ་བ། ༦༧ མ་ཎི་བྷདྲ།(མོ) ༦༨ རྣལ་འབྱོར་མ་མེ་ཁ་ལ། ༦༩ དེའི་སྐུ་མཆེད།(མོ) ༧༠ ཀ་ན་ཀ་པ། མུ་ཅོར་སྨྲ་བ། ༧༡ ཀན་ཐ་ལི་པ། འཚེམ་བུ་པ། ༧༢ དྷཔུ་རི་པ། ཀུ་ཤའི་ཐག་པ་གཅུ་མཁན། ༧༣ ཨུ་དྷརི་པ། རྫུ་འཕྲུལ་གྱིས་འཕུར་མཁན། ༧༤ ཀ་པཱ་ལི་པ། ཐོད་པ་ཅན། ༧༥ ཀི་ར་པ། སྲིད་དམག་ལ་དགའ་བ། ༧༦ མཚོ་སྐྱེས་རྡོ་རྗེ། ༧༧ སྭརྦ་བྷག་ལ། མཐོང་ཚད་ཟ་བ། ༧༨ ན་ག་བོ་དྷ། ཀླུའི་བྱང་ཆུབ། ༧༩ ཁུར་ལི་པ། བྲིས་སྐུ་འཆང་བ། ༨༠ པ་ན་ཧ། མཆིལ་ལྷམ་ཅན། ༨༡ ཀོ་ཀ་ལི་པ། བྱ་ཀོ་ཀ་ལི་ལ་དཀའ་བ། ༨༢ ཨ་ན་ཀ། ལུས་བཟང་པ། ༨༣ སམུབྷ ཚོང་བྱེད་མཁན། ༨༤ བྱ་རི་པ། བཅུད་ལེན་བཅས་ཡིན་ཞིང་། སྒྲུབ་ཐབས་ཀུན་བཏུས་སོགས་སུ་འདི་དག་གི་མཚན་གྱི་རྣམ་གྲངས་མི་འདྲ་བ་དུ་མ་སྣང་ཡང་འདི་དེབ་དམར་མཆན་འགྲེལ་ལྟར་བཀོད་པ་ཡིན། སྤྱིར་འཕགས་ཡུལ་དུ་ཀླུ་སྒྲུབ་ཞབས་བཞུགས་པའི་སྐབས་ཁོ་ནར་ཡང་གསང་སྔགས་བླ་ན་མེད་པའི་ལམ་ལ་བརྟེན་ནས་གྲུབ་པ་ཐོབ་པ་ལྔ་སྟོང་ལྷག་བྱུང་སྐད་ཐོས་ལ། འདིར་གྲུབ་ཐོབ་བརྒྱད་ཅུ་རྩ་བཞི་ཞེས་བགྲང་པ་ནི། དུས་ཐོག་གཅིག་ཏུ་ཕེབས་པ་མིན་ཡང་བླ་མ་རྡོ་རྗེ་གདན་པས་ཆོས་འཁོར་མཛད་པའི་སྐབས། རྫུ་འཕྲུལ་གྱི་མཐུ་ལ་བརྟེན་ནས་དངོས་སུ་ཕེབས་པའི་གྲུབ་ཐོབ་བརྒྱད་ཅུ་གྱ་བཞི་བྱུང་བ་ལ་བརྟེན་ནས་དུས་ཕྱིས་གྲུབ་ཐོབ་བརྒྱད་ཅུ་ཞེས་གྲགས་པའི་ཐ་སྙད་འདི་ཉིད་བྱུང་བ་ཡིན་ནོ། །འདི་དག་རེ་རེའི་རྣམ་པར་ཐར་པ་ནི་ཨ་ཁ་ཀ་རས་མཛད་པའི་གྲུབ་ཐོབ་བརྒྱད་ཅུ་རྩ་བཞིའི་རྣམ་ཐར་པ་ཚབ་ལོ་ཙཱས་བསྒྱུར་བ་དང་། སྨོན་གྲུབ་ཤེས་རབ་པས་མཛད་པའི་གྲུབ་ཐོབ་བརྒྱད་ཅུ་རྩ་བཞིའི་རྣམ་ཐར་ཡོད་པས་དེ་དག་ལ་གཟིགས་དགོས། ཁོ་བོས་ཀྱང་གྲུབ་ཐོབ་བརྒྱད་ཅུ་རྩ་བཞིའི་སྐོར་གྱི་དཔྱད་གཞི་འགའ་ཞིག་ཨ་རི་ཨི་ཌི་ཨ་ན་(གྲརྣརྟདྲཎརྣཎ  Uརྣདྲསྤྲeཔྱཔྲདྲtཕྲ) དཔེ་མཛོད་ཁང་ནས་རྙེད་སོན་བྱུང་བ་ལྟར་དེ་དག་གི་རྣམ་ཐར་མདོར་བསྡུས་རེ་འབྲི་རྩིས་ཡོད་པས་དེ་ལའང་གཟིགས་ལ་འཚལ། ཞེས་ཀྱང་བསྐུལ་ལོ། །		དགེ་ལེགས་ཐུབ་བསྟན་སྐྱེད་མོས་ཚལ་ཡངས་པོར།།		གསུང་སྐྱེས་རྟ་ལྗང་བྱེ་བའི་འོད་སྣང་གིས།།		ཤིས་པ་སྒྲུབ་པའི་སྦྲང་རྩིའི་དགའ་སྟོན་དཔལ།།		སྤྱོད་པའི་སྐལ་བཟང་བུང་བའི་འཕྲོ་འདུ་གཡོ།།		ཐོས་སྒྲོགས་ཉི་ཟླའི་འགྲོས་ཀྱིས་མ་ཕྱེད་པའི།།		ཐེག་མཆོག་དགོངས་པའི་བ་ཀུ་ལ་ཡི་འདབ།།		ཀླུ་ཐོགས་མཛེས་མའི་འགྲམ་ཆང་གིས་འབྱེད་པའི།།		མཆོག་གི་ཐེག་པའི་དགའ་སྟོན་སླར་ཡང་འཇོ།།		བསྐལ་བཟང་རྣམ་འདྲེན་གཞན་གྱི་བསྟན་པ་ལ།།		མཆོག་ཏུ་དཀོན་པ་རྒྱུད་སྡེ་རྣམ་པ་བཞིའང།།		མཆོག་གི་གྲུབ་པ་བརྙེས་པའི་རྣལ་འབྱོར་ཚོས།།		ཚུལ་བཞིན་སྤེལ་བའི་བཀའ་དྲིན་གཞལ་ནུས་མིན།།ཞེས་ཀྱང་སྨྲས་སོ།།